ТекIуэныгъэхэр зи хъуэпсапIэ
Налшык къалэ дэт универсальнэ спорт комплексым IэпщэрыбанэмкIэ иджыблагъэ щекIуэкIа Азием и чемпионат зэIухам щытекIуа Шорэ Альберт Бахъсэн куейм хыхьэ Куба къуажэм къыщалъхуащ. И сабиигъуэм щыщIэдзауэ ар щIым елэжьыным хуагъэсащ. Школ нэужьым, Къэбэрдей-Балъкъэр мэкъумэш академием щIэтIысхьащ икIи ехъулIэныгъэ иIэу къиухащ. 2011 гъэм екIуэкIа Урысей чемпионатым и финалист, Азие-2013 чемпионат зэIухам дыщэ медаль къыщызыхьа щIалэр КъБР-м и Iэтащхьэм шынагъуэншагъэмкIэ и къулыкъум иджыпсту щолажьэ.
Мамхэгъхэ Iэдэмрэ Хьэчимрэ 2006 гъэм Куба къуажэм къыщызэIуаха IэпщэрыбанэмкIэ гупым щIалэ цIыкIуи 120-м нэсым зыщрагъэтхат. Шорэр къахэщырт и ерыщагъымкIэ. Тренерхэм зэрыжаIэмкIэ, Альберт егугъуныгъэ, жэуаплыныгъэ нэс зыхэлъщ.
Езы спортсменым къызэрилъытэмкIэ, ехъулIэныгъэхэр зыIэрыбгъэхьэн папщIэ егугъуу зыбгъэхьэзырын, тренерыфI уиIэн хуейщ. ЩIалэр гъэсакIуэхэмкIэ ехъулIащ — къэкIуэнум ущыгугъ зэрыхъунур далъагъури, спортым ирашэлIащ, абы драгъэхьэхащ. Къызэрыхэдгъэщащи, егугъуныгъэрэ ерыщагърэ зыхэлъщ Альберт. Азием и чемпион хъури, Шорэм къыкIэлъыкIуэ мурад зыхуигъэувыжащ — дунейпсо чемпионатым бжьыпэр щиубыдыну. АдэкIэ спортым щIыхь зиIэ и мастер хъуну щIохъуэпс. Ар зыIэрыбгъэхьэн папщIэ дунейпсо чемпионатым тIэунейрэ ущытекIуэн хуейщ. Шорэ Альберт и хъуэпсапIэр къехъулIэмэ ди гуапэщ.
КъБР-м и Iэтащхьэмрэ Правительствэмрэ
я пресс-IуэхущIапIэ.
